聽詹溫之彈琴歌
作者：劉子翬
朝代：宋

paragraphs: 鳴琴藝精非小道，可惜溫之今已老。
玲琅一鼓萬象春，鐵面霜髯不枯槁。
自言寡知音，求我爲作歌。
號宮韵角可聽不可狀，錦腸繡舌空吟哦。
吾意其一氣之濁清，兩曜之晦明。
山河之結融，雷霆風雨之震驚。
包羅具七弦，開闔造化由人心。
又疑夫堯禹之躬行，丘軻之立言。
瞿聃之同歸，百家諸子之紛然。
更歷千萬古，此意不滅絲桐間。
滌除浮慮清，蕩摩愁襟開。
琴之氣象廣莫有如此，欲媚俗耳知難哉。
寒缸燒涸夜向闌，罷琴歸矣我欲眠。
夢跨冰輪出瑶海，一笑碌碌瀛洲仙。